追和韋蘇州詩呈周守敦義
作者：王之道
朝代：宋

paragraphs: 江城五月雨，千里荷花香。
清風吹葛衣，鈴齋有餘凉。
日晏吏卒散，槐陰掃高堂。
歸來欲偃仰，歎息不敢康。
設醴致佳客，論交到相忘。
高文如大烹，未慣染指嘗。
何當侍函文，獲賦蔓草章。
君方扶揺摶，我獨蓬蒿翔。
生平一壑美，未見北海洋。
願言承至教，雖老當自强。